নববর্ষের নিরীহ শুভেচ্ছাবার্তা। কিন্তু তা নিয়েই দ্বিধা-দ্বন্দ্ব-ভয়-ধন্দ ঘুরছে তৃণমূলের অন্দরে। সংক্ষিপ্ত ওই টেক্সট মেসেজ কে পেয়েছেন আর কে পাননি, তা প্রাপক আর প্রেরক ছাড়া জানতেই পারছেন না কেউ। জানাতেও চাইছেন না! কারণ মোবাইলে আসা বার্তার প্রেরক মুকুল রায়।
সকলেই পেয়েছেন কি না, তা বৃহস্পতিবার পর্যন্ত জানা যায়নি। তবে দলের সংখ্যাগরিষ্ঠ বিধায়ক ও নেতার কাছে যে ২০১৬ সালের জন্য শুভেচ্ছা পাঠিয়েছেন মুকুল, তা নিশ্চিত। রাজনীতি তো নয়ই, অন্যকিছুও নয়। সম্প্রতি দলনেত্রী মমতা বন্দ্যোপাধ্যায়ের সঙ্গে দীর্ঘ চায়ের আড্ডা সেরে ফেরা দলীয় সাংসদের নিপাট শুভেচ্ছাবার্তা সর্বার্থেই ভিন্ন মাত্রা পেয়েছে। দলের অভ্যন্তরীণ সমীকরণ সম্পর্কে বরাবর সতর্ক এক বিধায়ক সেই ইঙ্গিত দিয়েই এ নিয়ে বিশদ আলোচনা এড়িয়ে গিয়েছেন। তাঁর কথায়, ‘‘অনেক শুভেচ্ছাবার্তাই তো আসে! সব টেক্সট মেসেজ দেখেও উঠতে পারি না। হয়তো সেই ভিড়ে চোখ এড়িয়ে গিয়েছে।’’ এক বিধায়ক আবার বলে ফেললেন, ‘‘এসএমএস খুলতেই পারি না!’’
তৃণমূলে ক্ষমতাসীন থাকার সময় দলের সাংসদ-বিধায়ক-মন্ত্রীদের সঙ্গে সরাসরি যোগাযোগ রাখতেন মুকুল। দলের জেলা, ব্লক, অঞ্চলের নেতাদের মোবাইলেও কখনও কখনও ভেসে উঠত তাঁর নাম। একেবারে বন্ধ না-হলেও গত কয়েকমাস তাঁর সঙ্গে দলের টানাপড়েনের সময় ওই ব্যবস্থা ততটা সচল ছিল না। দলের সর্বভারতীয় সাধারণ সম্পাদক পদ থেকে অপসারণের পর বাছাই-করা কয়েকজনের সঙ্গে নিজস্ব স্টাইলে যোগাযোগ রাখলেও এভাবে পৌঁছননি তিনি। তাই সাদামাঠা শুভেচ্ছাবার্তা হলেও নতুন বছরের গোড়ায় তাঁর টেক্সট মেসেজ পেয়ে চমকে গিয়েছেন অনেকে। কিন্তু তা নিয়ে হইহই করা উচিত কি না, বুঝতে পারছেন না। সাবধানীরা তো সাহস করে পাল্টা শুভেচ্ছাও জানাতে পারেননি!   
তৃণমূল ক্ষমতায় আসার আগে থেকেই মুকুলের ফোন বা টেক্সট মেসেজ দলের মেজ, ছোট তো বটেই অনেক বড় নেতার কাছেও ছিল ‘সংরক্ষণযোগ্য’। প্রয়োজনমতো জাহির করার সম্পদ হিসাবে মেসেজ ‘সেভ্‌ড’ থাকত অনেক মাঝারি মাপের নেতার মোবাইলেও। কিন্তু সে এখন অতীত। মুকুলের সঙ্গে দলের দূরত্ব বাড়তে থাকার সময় থেকেই পরিস্থিতি বদলে গিয়েছে। দলের মূলস্রোত থেকে সরে-যাওয়া মুকুলের অবস্থানের সঙ্গে সঙ্গেই বদলে গিয়েছে নেতা-বিধায়কদের মনোভাবও। আবার বছরের প্রথম দিন দলনেত্রীর বাড়িতে যাওয়ার পর দলে যে ধারণা তৈরি হয়েছিল, তা নিয়েও ‘ধন্দে’ পড়েছেন নীচেরতলার নেতারা।
তাই একদা যা পাড়া এবং দলের অন্দরে দেখিয়ে বেড়ানোর বিষয় ছিল, এখন তার প্রাপ্তিসংবাদই স্বীকার করছেন না অনেকে! কোনওমতে প্রাপ্তিস্বীকার করলেও তার প্রচার চাইছেন না!
স্বীকৃতি দু’চারদিনের মধ্যেই । দল নিয়ে তৎপরতায় কৌতূহল
চলতি সপ্তাহেই ‘জাতীয়তাবাদী তৃণমূল কংগ্রেস’কে স্বীকৃতি দিতে পারে কেন্দ্রীয় নির্বাচন কমিশন। প্রস্তাবিত দলের সূত্রে বৃহস্পতিবার এই খবর জানা গিয়েছে। আবেদনকারীরা আশা করছেন, আজ, শুক্রবার, না হলে আগামী সোমবার আনুষ্ঠানিক এই স্বীকৃতি পাবেন তাঁরা। এই সম্ভাবনায় আবেদনকারীদের তরফে তিনজনকে দিল্লিতে পাঠানো হয়েছে।
ভবিষ্যত্ নিয়ে সংশয় থাকলেও প্রস্তাবিত দল নিয়ে তত্পরতা থেমে নেই। গত জুলাইয়ে জমা-দেওয়া আবেদনের ভিত্তিতে নথিপত্র দেখে দু’দফায় শুনানি সেরেছেন কমিশনের কর্তারা। তারপরই কমিশনের তরফে দলের স্বীকৃতির ব্যাপারে সবুজ সঙ্কেত দেওয়া হয়েছে বলে আবেদনকারীদের দাবি। প্রস্তাবিত দলের সভাপতি হিসাবে আবেদন জানিয়েছিলেন অমিতাভ মজুমদার। এদিন তিনি বলেন, ‘‘দল সংক্রান্ত যে সব কাগজপত্র ও অন্যান্য তথ্য কমিশন চেয়েছে, তা আগেই দেওয়া হয়েছে। শুনানিতেও তাদের প্রশ্নের জবাব দেওয়া হয়েছে। আশা করছি, দু’চারদিনের মধ্যেই রেজিস্ট্রেশনের কাজ সম্পন্ন হয়ে যাবে।’’ তার পরেই দলের প্রতীক সম্পর্কিত কাজে হাত দেবেন তাঁরা। তবে দল আগামী বিধানসভা নির্বাচনের লড়াইয়ে থাকবে কি না, সে ব্যাপারে তাঁরা এখনও কিছু জানাতে পারেননি।
ঘটনাচক্রে, তৃণমূলে নতুন পর্ব শুরু করেছেন মুকুল রায়। জেলা সফরের পাশাপাশি অংশ নিতে শুরু করেছেন সরকারি অনুষ্ঠানেও। তাই নতুন দলে তাঁকে ঘিরে শুরু চর্চা আপাতত অনেকটা স্তিমিত। কিন্তু তাঁর ঘনিষ্ঠদের একটা বড় অংশ এখনও এই প্রক্রিয়ার সঙ্গে জড়িত। দিল্লিতে কমিশনের স্বীকৃতি পেতে অপেক্ষা করছেন তাঁরা। মুকুলকে পাওয়া যাবে না, তা স্বীকার করেও এই তত্পরতা চলায় নতুন দল নিয়ে কৌতূহল রয়েছে রাজনৈতিক মহলে।
এই সংক্রান্ত আরও খবর
পুজো-সফরে মুকুল, এক দিনে বাঁকুড়ার চার মন্দিরে, দেখুন ছবি, ভিডিও 
মমতার বিশ্ববঙ্গে মুকুল। নিজামে দোলা-মলয় জুটি